**UPUTE ZA PISANJE RADA / ČLANKA / RECENZIJE / OSVRTA / PRIKAZA I CITIRANJE ZA ČASOPIS *PLETER***

*Pleter* je časopis Udruge studenata povijesti „Toma Arhiđakonˮ – ISHA-e Split. U pravilu izlazi jednom godišnje, u tiskanom i *online* obliku, u izdavaštvu Udruge, a uz financijsku pomoć Sveučilišta u Splitu. Časopis je indeksiran na portalu znanstvenih i stručnih časopisa *Hrčak,* a dostupan je i na stranicama Filozofskog fakulteta Sveučilišta u Splitu. Časopis ima tiskani i mrežni ISSN.

<https://hrcak.srce.hr/ishasplitpleter>

<https://www.ffst.unist.hr/studenti_/casopisi/>

Ustroj uredništva časopisa je sljedeći:

* Glavni urednik
* Uredničko vijeće
* Lektori
* Nadzorni odbor (od 5. broja nadalje)

Recenzija je dvostruko slijepa (double blind). Primarno je tuzemna, interna (intramural) i eksterna (extramural). Nakon prijave rad prolazi internu (intramuralnu) recenziju, i ako se rad prihvati (o čemu će autor(i) biti obaviješten(i)), odlazi na vanjsku recenziju.

Intramuralnu recenziju provodi uredništvo časopisa. Ona služi kao „filterˮ prije vanjske (ekstramuralne) recenzije koju provode relevantni stručnjaci i znanstvenici s regionalnih sveučilišta i znanstvenih instituta. Nakon recenzije autoru se određuje rok u kojem mora ispraviti rad sukladno preporukama recenzenata. Ako autor izvrši navedene obaveze u suradnji s uredništvom časopisa, rad se prihvaća i, nakon lekture, procesa uredništva, prijeloma i grafičkog dizajna, preostaje njegova objava na portalu *Hrčak* i u tisak časopisa, o čemu se autora pravovremeno obavještava. Od potencijalnih se autora očekuje suradnja i redovito odgovaranje na sve upite uredništva, primarno e-mailom koji autor prilaže u zaglavlju rada. Autor je također obvezan u radu navesti svoju titulu, adresu i mjesto stanovanja, instituciju, kontakt broj i kontakt e-mail. Recenzije, prikazi i osvrti ne prolaze vanjski recenzentski postupak, nego samo interni, to jest intramuralni.

Za sva ostala pitanja, autori se mogu obratiti na e-mail uredništva: urednistvo.pleter@gmail.com .

Preferirani stilovi citiranja su APA (trenutno u 7. ediciji - <https://apastyle.apa.org/>) i Chicago humanistički stil (<https://connect.ebsco.com/s/article/Citing-Articles-in-Chicago-Humanities-Style?language=en_US>)

Časopis je u punom otvorenom pristupu (open access) i funkcionira na osnovi Creative Commons 4.0 Licence. Redistribucija, prenamjena, preoblikovanje i kopiranje njegova sadržaja besplatni su uz obavezno citiranje originalnog izvora i autora i navod napravljenih izmjena. Autorska prava ostaju samom autoru, a ne časopisu, stoga autori odgovaraju za svaki aspekt rada koji objavljuju u časopisu – metodologiju, istinitost informacija, citiranje i priznavanje tuđeg intelektualnog vlasništva. Časopis se financira iz javnih natječajnih sredstava Sveučilišta u Splitu.